정조 10년
丙午十二月二十六日辰時。上御熙政堂。親臨都政入侍時。行都承旨洪檢。行左承旨黃昇源。右承旨徐鼎修。左副承旨李祖承。右副承旨洪義榮。同副承旨金魯永。假注書洪樂貞魚用謙。記事官李相璜金祖淳。吏批。判書尹蓍東。參判李秉模。參議李時秀。假郞廳高昇甲馬思人金致泳金致正朴暉徐昇修林孝源。兵批。判書金履素。參判洪秀輔未肅拜。參議柳誼。參知洪明浩。正郞韓鼎運韓用龜權漢緯李周顯差祭進。佐郞柳文養李益洙金珍恪鄭棟。以次進伏訖。上曰。違牌兵曹參判許遞。前望單子入之。牌招察任事。出榻敎上曰。新除授兵曹參議牌招事。出榻敎上曰。大臣欲爲賓啓云。入侍聽諭之意。史官往傳于諸大臣。賤臣承命出。領議政金致仁。判府事徐命善。領敦寧洪樂性。左議政李福源。右議政金熤追入。上命書傳敎曰。稱才量能。不爽鎦銖。卽銓衡是已。苟有才能。如祈奚之去嫌。安石之薦侄。始可謂權然後知輕重也。顧今朝象潰裂。無止泊之望。收拾保合之方。惟在銓衡之臣。精白對揚之如何耳。近日俗套。如印一紙。巧事互對之傳法。力避偏重之招譏。自文蔭至于靺韋。爲人擇官。名色先定。奚暇留意於稱才量能之方。今世亦有具眼者。見此政眼。以今之時。爲何等時也。蔘朮俱儲。昔人有善諭。若使在銓者。能盡參衡之道。洗浣謬習。務從恢蕩。可用也。勿以疎遠捨之。未可用也。勿以親知取之。有若金錘低仰。一枰枰來。則其於服人心鎭世道。豈但曰少補。咨爾兩銓之臣。克體予前席勤諭。勿諉例飭。罔敢或忽。連値儉歲。民憂孔艱。外任各別擇擬。西北松都人。戊申軍功人。淸白吏子孫。竝收用。初仕亦宜愼揀。竝令兩銓知悉。上曰。吏兵判進前。蓍東履素進伏。上曰。吏判之當今番都政。必不自料矣。兵判亦初當大政。皆宜盡心恢公。而近來政注之法。必以彼此互對者。誠一痼弊。豈有如許道理乎。此習不改。終必至於國亡而後已。若於今政。又復彼一此一。此二彼二。不改其謬習。則豈親政別飭之意乎。命善曰。至若兵批政注。似別無如許之事矣。上曰。近來館錄。亦爲一從互對之法。而及至都堂。亦無所移易。此豈成說之事乎。況大臣體重。尤豈當若是乎。欲做國事。則必先破此習。然後國可以爲國矣。上仍命吏兵判就坐。上曰。新除授兵曹參判牌招察任事。出榻敎上曰。進御藿香正氣散前方中。加人蔘五分。一貼煎入事。出榻敎上曰。王大妃殿進御二錢重人蔘粟米飮前方中。減人蔘五分。一貼煎入事。出榻敎上曰。在外及未肅拜五衛將竝改差。今日政差出事。出榻敎上命書傳敎曰。名以大政。則注措不可無彰癉之擧。爲民事守法不撓。獨於權一人見之。此意月前帳殿。亦有下敎。此外此人。自有收錄之典。前府使權。今日政閫帥調用。時無見窠。海帥中瓜限不遠。令該曹內擬作窠。上曰。兼內乘朴宗和本職改差。其代今日政差出事。出榻敎上謂致仁曰。比再昨。少勝乎。今日欲爲卿休息矣。卿又來會。卿之筋力。好矣。致仁曰。今日之會。是擧國同情。故來會矣。上曰。卿等之會。予固知之矣。若待卿等發言之後。則事且爲難。故先此面諭矣。予於此。其所慘毒之心。豈不如卿等。而疑有不明。故持難者此也。大抵今日事。與戊申不同。欲問之則不過醫官之類而已。此何等至重至大之事。而輕先爲之乎。今番慈批。又以未了爲敎。蓋於怪底一事。豈不欲究覈。而非但如捕風捉影。設令有之。豈可易覈耶。斯得之前。無非憤痛之日。則卿等之請覈。可也。而雖使有萬萬意外之事。輕始其端。將何以收殺乎。今此欲請究覈者。醫官討罪耶。致仁曰。非但醫官而已。如乳母及其他近侍之類。皆當究問矣。上曰。若於此輩。有可疑之事。則不待卿等之言。必已究問矣。熤曰。賊謀叵測。蹤跡雖似陰祕。而盤詰以究。則必有綻露之端矣。致仁曰。此事之可疑。決非虛事矣。福源曰。事有如此。而豈有不覈之理乎。上曰。雖然。豈可徑先爲之乎。命善曰。臣等無誠。雖未得卽覈。此豈終已之事乎。上曰。賓廳已爲齊會否。賓啓則必勿爲之也。僉曰。已會矣。上曰。必勿爲之。設如卿等之言。事未到十分明白。則易歸虛謊矣。致仁曰。事若盡露。而至於十分明的。則何待於仰請而後覈之乎。今且漸因慈敎。臣等決知其有十分明的矣。又不但慈敎如此而已。竊想聖心。亦豈得無疑於此事乎。上曰。眞有可疑之事。則予豈不欲究覈乎。熤曰。臣且屢陳之矣。臣亦謂殿下。非欲不覈也。必欲得其眞贓。然後將爲究覈。故聖心若是持難也。然諺敎中怪底云云之敎。不啻明的而已。又如膽顫二字之敎。是豈尋常哀慟之辭而已耶。且以形跡畢露爲敎。則此事不可但謂之可疑。而直是明的之事矣。上曰。究覈之道。亦當待他黃熟自落來。徐察而究之。則乃可易得矣。卿等事。豈不沓沓乎。醫官乳母之類。問將何爲耶。致仁曰。先問此輩。則端緖必有露出者矣。上曰。如中官及醫員乳母之屬。自遭喪變。渠輩尤以爲至痛。渠輩若有所知。則必已自告矣。致仁曰。賊情本自陰祕。而其所盤結之間。必多有牽連之處。先自在近者而究問。則豈無可得之端乎。上曰。在近之類。若果有可疑者。則豈不出付耶。非但渠輩。將以爲至冤。且或徑發。而事但無實。反歸於滅口而已。則前頭雖或有憑問之端。將何處問之乎。今若囚之凍獄。必然皆死矣。致仁曰。究覈之道。豈必至於遽令致斃乎。上曰。事不過如前所諭。以此意出諭卿宰而止之。可也。若欲爲伸輿憤。而或使無罪之類。至於杖斃。則豈有如此之事乎。致仁曰。其中無所犯者。豈至有杖斃事乎。上曰。不有明白所捉。而但使玉石俱焚。則非但事理之爲相反。前頭或有從此輩可問之端。而先已致斃。則將奈何耶。尤不可徑先爲之矣。熤曰。不必盡殺此輩。此輩必有所知之端。故將欲究問矣。上曰。苟使此輩。有可問之端。則子豈泛然而不問乎。決不可輕易爲之之事。故如此耳。卿等若究問此輩。而此輩亦以其至痛之心。反向卿等。乞覈得讎賊。則卿等當何以處之耶。但使此輩或至徑斃而後。雖有可問之事。不免爲梯絶。則又將何爲乎。致仁曰。究問此輩。則今必有端緖之露出矣。聖心亦豈得無疑於此事耶。上曰。予則實無所疑之事矣。果有所疑。則豈不爲之究覈耶。但卿等漫生疑也。命善曰。臣等欲究其可疑之有無矣。上曰。果無可疑矣。惟向來連愛之獄。不無可究之端。而此囚亦已死矣。惟此囚可謂之可疑者耶。致仁曰。疑有所在。而未得窮覈。不勝憤痛矣。然今猶有可問之類。而豈可不爲之究覈耶。上曰。不然矣。所謂宦妾之輩。其所哀冤。尤有甚焉。平日顒望之地。豈或有他心哉。渠輩若有所知。則不待究問。必已發憤忘食。而告之究覈矣。熤曰。治逆之獄。如討賊之師。或疾或徐。雖不一其揆。而當疾而徐則豈可乎。乾道昭昭。情跡自有露見。故慈敎中膽顫二字。必有所洞燭其情狀。而有此哀痛之敎也。膽顫豈尋常之辭耶。此時究覈。決不當蹔緩矣。上曰。慈敎本意。予先知而卿且知之。非必有事而然矣。如有可覈之事。予果何爲而掩置耶。且雖有可得之端緖。若或預動。則可得者反不可得矣。樂性曰。不先究覈。而豈有得其端緖之道耶。致仁曰。臣等旣皆來會。決不敢晏然退去矣。上曰。此非可以折拍於今日者。卿等其姑止之。卿等雖欲先爲鞫問。然問之而終無所得。則又將何爲耶。此必外間之人。過於騷擾。故卿等亦動於人言而如此矣。致仁曰。此豈動於人言而然乎。自是一國同情之辭矣。上曰。果有萬一可疑之事。則予心必倍於卿等。姑依予言。出諭卿宰而止之。可矣。致仁曰。當覈之事。豈可不覈而止乎。上曰。覈之而無所得。尤豈不憤痛乎。致仁曰。究覈之際。自然現露者。一條而至二條。二條而至三條。如此而可畢覈其端緖矣。上曰。疑有所歸處。然後始可以然矣。致仁曰。觀於諺敎。則必然有疑。而且未了云云之敎。豈或無其事而有此敎乎。上曰。慈敎中怪底云云之敎。蓋欲自此後世。俾知其症候之怪底。故有此敎也。然怪底云者。有若怪症之類而已矣。熤曰。慈敎中又以爲形跡畢露矣。致仁曰。膽顫二字。本非尋常行語。而乃是必用於極痛惋大驚怪之語矣。熤曰。若無驚怪疑怪之事。則雖甚悲哀。豈至以膽顫爲敎乎。如此而殿下猶且持難於究覈之擧。輿情之抑鬱。更無可達矣。上曰。此非持難而然也。若有甚麽動靜之可疑。則予豈如此乎。命善曰。其亦然矣。上曰。連愛之死。似爲可疑。此事尙可以廉問矣。致仁曰。誠然誠然矣。命善曰。不知其間之事。甚爲沓沓矣。一行刀割致仁曰。卿宰已多來會。臣等當退出矣。上曰。果於昨朝。幸蒙半諾於慈殿。故盛禮將擧。而慈殿反以是用心。或慮有病患矣。昨日湯劑事。則中官不善傳言之事矣。僉曰。顒祝之際。盛禮將擧。群情豈勝慶忭乎。此專由於自上誠孝仰格之致。尤不勝欽頌矣。上曰。昨夜所下傳敎持入。賤臣承命出。蓍東曰。今都目大政。各岐仕滿應遷者。相避及未準朔監察。禁府都事。戶曹刑曹漢城府郞官。平市署官員。五部都事。各司久任時推人員。竝擬何如。上曰。依爲之。出擧條蓍東曰。四館陞出六品之時。例有區九處講後遷轉之規。而承文院褒貶。如或有故過限。則四館積滯。不可不慮。故自前雖未經區九處講。亦有陞六之規矣。今秋冬等褒貶。不得爲之。故當出六品者。未免積滯。依例遷轉。何如。上曰。依爲之。出擧條蓍東曰。蔭仕六品官之經一考後陞品者。每於過都目後照擬。而見今在職者。絶無今夏出六之人。故五品官無以推移備擬。今番則未經一考之人。雖於都政。勿拘陞擬。何如。上曰。依爲之。出擧條蓍東曰。守令多窠。今當差出。而未準朔禁軍將及營將虞候中軍都事守令察訪。竝擬。何如。上曰。依爲之。蓍東曰。晉州敎使今當差出。而本州以營下劇邑。素稱難治。不可不擇差。同道及他道有聲績已準朔未準朔守令。竝擬何如。上曰。依爲之。出擧條履素曰。各道營將中軍虞候。今當差出。而擬望之人乏少。未準朔禁軍將及守令。竝擬何如。上曰。依爲之。出擧條上命書傳敎曰。違牌臺諫竝許遞。今日政差出。待下批牌招察任。上命書傳敎曰。入侍注書及尙端院官員。依例陞六。上曰。望闕禮進去承旨許遞。今日政差出。待下批牌招察任事。出榻敎上曰。尙衣院一二提調入侍事。出榻敎尙衣院提調徐有隣鄭昌順追入。上命書傳敎曰。慈殿內下讀案床及褥席巾袱。該堂旣已祗受。勿爲改色。以此用之。今番都監冊寶函樻所用。前以縀品爲之者。依慈敎。以紬代用事知悉。上命書傳敎曰。日字迫頭。冊寶草圖書看品。今番竝除之。卽爲入刻事分付。上命書傳敎曰。上號日陳賀。惠慶宮陳賀。一體擧行。上命書傳敎曰。旣問大臣。亦如予意。上尊號慶當設科。而合設於已定之科事分付。上命書傳敎曰。今番庭試。旣命合慶設行。且今歉歲。外方儒士許久滯京。實有主客俱疲之弊。一直膠柱。殊非闊狹之意。除初試試取。庭試日字。以初試日字爲之。然則武科初試。依例令兵曹推擇草記。義榮曰。李邦一之御將下批。有不可頒布者矣。邦一之昨夏罪犯不輕。而薄竄未幾。旋蒙恩宥。又豈可以遽授將任乎。上謂樂性曰。彼承宣事。豈不太過乎。樂性曰。誠爲太過矣。上曰。當該承旨從重推考事。出榻敎上曰。摠戎事出代間。守禦使兼察。牌招聽傳敎事。出榻敎上命書傳敎曰。未肅拜及老病摠管許遞。前望單子入之。待下批牌招察任。上命書傳敎曰。同事譴補。不可一移一否。伊時事。專由成川倅所爲。禁軍駕前久勤窠窄。多不收用。雖令作闕。而聞渠貧窮親老。此等之人。無異乞郡。仍令落仕。殊非孝理之政。文山萬戶尹履相。以外職見窠中遷擬。致仁曰。臣欲一番陳達。而今適有言端矣。近來將望苟簡。而武弁中亦有乏人之歎。掌樂僉正金持默。地處異他人。亦周通牢確。可合儲望。先爲陞資調用。何如。上曰。依爲之。氣骨凡百。旣有步驟。本家近甚貧寒。才亦可堪。陞敍有命。尙不收用。司饔主簿洪守榮。今日政陞遷。可也。出擧條上命書傳敎曰。陞試歲前當磨勘。自明日爲之。新除授大司成。卽爲牌招察任。秉模曰。新除授吏曹參判金憙。卽爲牌招。何如。上曰。依爲之。出擧條致仁曰。頃於筵中。以具聖弼贈職削去事。有所陳達。而注書迄無簡問矣。其時注書。以傳命屢次出入。無怪其遺漏。而入侍承旨。亦不提飭。政院事極爲未安。當該承旨注書。竝從重推考何如。上曰。依爲之。出擧條履素曰。今此討逆慶科庭試。旣以來二十四日推擇矣。初試或取三百。或取五六百。今番則取幾人乎。敢稟。上曰。取三百人。可也。出擧條蓍東曰。司饔主簿洪守榮。今日政陞遷事。命下矣。聖敎雖如此。洪守榮則臣曹有不可遽然檢擬。旣有愚見。敢此仰達。上曰。慈宮至親通籍之人。只有此人。卿之如是執奏。極爲未安。卿則推考。斯速擬入。可也。出擧條履素曰。新除授淸州營將李鼎勳。與兵使具世勣。親査應避。今姑改差。何如。上曰。自是沈屈之人。因此又於本窠。降資落仕如夏政。實爲可矜。內職窠仍其資調用。此則便是別資。淸州營將。以堂下三品中。更爲差出。可也。出擧條秉模曰。假注書張相吾。擧措顚錯。從重推考。何如。上曰。依爲之。出擧條上曰。未肅拜五衛將竝改差。今日政差出事。出榻敎上命書傳敎曰。該房擧措。已極乖當。新除諸承旨之又復覆難。尤涉太過。御營大將李邦一。卽爲牌招。傳授命召。上曰。吏曹假郞廳奉常主簿徐昇修。本職汰去事。出榻敎上曰。當該執筆郞廳。先汰後拿事。出榻敎上命書傳敎曰。吏兵批外任復職。初仕出六人。皆令明日待令。上曰。兵曹佐郞柳文養拿處事。出榻敎上命書傳敎曰。未肅拜兵曹堂上許遞口傳差出。上曰。未肅拜兩司亞長及陳疏玉堂許遞。前望單子入之。待下批牌招察任事。出榻敎上命書傳敎曰。今政久勤。駕前二人。皆未爲之。禁軍六人。四人未得爲之。而間又有已陳之人。渠輩必有抑鬱之心。近瓜邊將二三窠。作窠擬入。上曰。右邊捕盜大將出代間。左邊捕盜大將兼察。牌招聽傳敎事。出榻敎上曰。御營大將出代間。都提調摠察。從事官發牌聽傳敎事。出榻敎上命書傳敎曰。李邦一事。亦一變怪。自上雖以不屑之意。付之沒覺之科。顧其職任。何等緊重。而目下光景。萬萬無狀。不可但以貽辱朝廷言。前席許多該悖擧措。不欲煩諭。論以國綱。決不可每每容貸。御營大將李邦一爲先改差。仍施竄配之典。戶曹參判李崇祜追入。崇祜曰。今此上號都監所用儀物。幾皆以前排取用。而至於禿平床香坐兒爐烟床。則見無前在。此則不可不新備矣。上曰。平床及香坐兒爐烟床。以排設房書房色所在件取用。自都監勿爲新造。可也。仍命退。諸臣以次退出。